Intal 2009
l’UNESCO al veve declarade estinte la lenghe manx, la plui piçule
tra chês de famee goideliche, ven a dî chê che e cjape dentri
ancje il gaelic irlandês e chel scozês. La decision e veve però
discjadenât la reazion de popolazion de isule di Man là che a
fevelâ cheste lenghe a son plui di mil personis. A protestâ a jerin
stâts prin di dut i fruts e i professôrs de Bunscoill Gaelgagh, la
scuele primarie là che lis materiis a son insegnadis cuasi dutis par
manx. L’istitût al jere partît intal 2001 cun a pene nûf fruts e
cumò a ‘nt conte 60. L’interès par cheste lenghe al va dilunc a
cressi e ancje chei che a domandin di imparâle. La ultime iniziative
che e cîr di vignî incuintri a cheste domande e je une aplicazion
gratuite par smart phones e tablets che e je stade lançade propit ta
chestis zornadis. Si trate di une iniziative imbastide de Manx
Heritage Foundation che e previôt dîs sezions cun diviersis
ativitâts par imparâ la lenghe. Tai prossims sîs mês a saran
svilupadis altris sezions che a laran a completâ i contignûts de
aplicazion di maniere di permeti di imparâ a doprâ la lenghe par
fevelâ di cualsisei tematiche.
Font:
BBC, 19/11/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans